Barnehagevedtekter for Bamsebu Barnehage
i henhold til Barnehageloven § 8
Styret kan endre bestemmelsen i disse vedtektene.

Sist revidert: 04.05.2023

§ 1 Eierforhold

Barnehagen Bamsebu barnehage SA er et samvirkeforetak og eies og styres av medlemmene i samvirkeforetaket, se også selskapsvedtektene §1.

§ 2 Formål

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene. Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens verdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.» (jf. Barnehageloven § 1)

Barnehagen er godkjent, og skal drives i samsvar med de til enhver tid gjeldende lover, forskrifter, vedtekter, fastsatt budsjett og årsplan for barnehagens pedagogiske virksomhet.

§ 3 Opptaksmyndighet

 Daglig leder foretar opptak av barn i barnehagen.

§ 4 Opptakskrets og opptakskriterier

Barnehagen er åpen for barn fra 0 år. Barn som er tildelt fast plass, får som utgangspunkt beholde plassen til 31. juli det år barnet fyller 6 år, med mindre det har fått utsatt skolestart. Unntak kan blant annet tenkes i tilfeller hvor avtalen om barnehageplass er misligholdt.

I særskilte tilfeller er det i forbindelse med skolestart mulig å søke om å disponere plassen fra 1. – 14. august. Søknadsfrist for dette er 20. april.

I tilfeller der det vurderes om barnet skal ha utsatt skolestart, må barnehagen få skriftlig melding om dette senest innen utgangen av kalenderåret før ordinær skolestart.

**OPPTAKSKRETS:**

Barn som søker Bamsebu barnehage SA.

Dersom det ikke er aktuelle søkere igjen på ventelisten, kan barn som ikke har søkt

Bamsebu barnehage tilbys plass via Vigilo i Stavanger kommune.

OPPTAKSKRITERIER:

Følgende kriterier gjelder i prioritert rekkefølge innenfor opptakskretsen:

1. Barn som har prioritet i henhold til barnehageloven § 18.
2. Barn av nåværende og tidligere andelseiere og barn av ansatte, dersom man har søkt Bamsebu som 1. alternativ. Disse gruppene plikter å gjøre barnehagen, ved daglig leder, oppmerksom på at man står som søker for å være garantert prioritet.
3. Barn bosatt i Stavanger kommune som har Bamsebu som 1 alternativ.
4. Barn som har søkt Bamsebu som et senere alternativ og som er bosatt i Stavanger kommune.
5. Barn bosatt i andre kommuner som har Bamsebu som første alternativ.
6. Barn som har søkt Bamsebu som et senere alternativ og som er bosatt i andre kommuner.

Innenfor hvert opptakskriterie gjelder ansiennitet på ventelisten.

Det skal tilstrebes en så god sammensetning som mulig med hensyn til alder og kjønn. Daglig leder kan derfor ved svært skjev sammensetning / fordeling ut fra rent faglige kriterier gjøre avvik fra punkt 2-6 i opptakskriteriene.

Med dette menes:

* Tilstrebe minst to av samme kjønn og alder på hver avdeling
* Se på størrelsen på årskullene for å sikre logistikken for overgang mellom liten og stor avdeling.

§ 5 Opptaksperiode og oppsigelsesfrist

Opptak av barn skjer hele året, men hovedsakelig ved samordnet opptaksprosess i Vigilo. Daglig leder kan tilby barnehageplass etter kapasitet utenom samordnet opptaksprosess. Beslutningen om opptak av barn i barnehagen og tildeling av ledige plasser foretas av barnehagen etter skriftlig / elektronisk søknad i henhold til barnehagelovens bestemmelser om samordnet opptaksprosess.

Oppsigelse av en barnehageplass skal skje 3 kalendermåneder før barnet slutter. Oppsigelse skal skje skriftlig. Siste dag i oppsigelsesperioden kan som hovedregel ikke være mellom 15. mai – 1. august. Plasser som sies opp etter 1. februar må da betales ut juli. Betaling skal skje i oppsigelsesperioden selv om plassen ikke benyttes. Betalingsplikten kan fravikes, etter beslutning fra daglig leder, dersom nytt barn kan overta barnehageplassen.

Oppsigelse av barnehageplass gjøres via Vigilo.

Unntak:

* For barn som skal begynne på skolen sies plassen automatisk opp fra 31.07.
* Innvilget søknad om bytte til annen barnehage anses som en automatisk oppsigelse, og medfører at barnet mister plassen i Bamsebu barnehage. Betalingsforpliktelsen på tre måneder gjelder som ved ordinær oppsigelse.

Oppsigelse fra barnehagens side krever saklig grunn og skal skje skriftlig.

§ 6 Klageadgang ved avslag på søknad om barnehageplass ved hovedopptak

Ved hovedopptak kan søker klage over avslag på søknad om barnehageplass og på avslag om å få sitt første eller andre ønske oppfylt.

Utenom hovedopptak kan bare søkere til barnehagen med lovfestet rett til prioritet etter barnehageloven § 18 klage dersom de ikke tilbys plass. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er 3 uker fra det tidspunkt avgjørelsen som det skal klages over er kommet fram til søkeren. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen.

Reglene for klageadgang finnes i Forskrift om saksbehandlingsregler ved opptak i barnehage, (forskrift 2005-12-16 nr. 1477)

§ 7 Delte Plasser

Vi har primært hele plasser i Bamsebu barnehage. Delte plasser kan vurderes dersom særskilte grunner foreligger.

§ 8 Betaling

Den enkelte foresatte er ansvarlig for at de til enhver tid fastsatte månedlige innbetalinger blir betalt 11 ganger i året (juli er betalingsfri fra bhg året 2022 / 2023) frem til og med de tre hele oppsigelsesmånedene (jfr. også §5). Dette gjelder selv om plassen ikke benyttes på grunn av sykdom eller av andre årsaker.

Den månedlige foreldrebetalingen faktureres pr. e-post eller e- faktura, og forfaller den 1 . i den aktuelle måneden. Foreldrebetalingen løper fra den måneden kontrakten gjelder fra, uavhengig av om barnet har begynt i barnehagen eller ikke. Barnehagen følger gjeldende retningslinjer for maksimalpris i barnehagen. Vi følger i tillegg Stavanger kommunes retningslinjer for søskenmoderasjon og inntektsgradert foreldrebetaling.

§ 9 **Mat**

Barna får servert frokost, lunsj og fruktmåltid i barnehagen. Hver avdeling får varm lunsj en dag i uken. Det betales kostpenger for å dekke hele eller deler av kostnadene til mat og drikke.

§ 10 Barnehagens ansvar

 Barnehagen skal tegne ulykkesforsikring for barna og de ansatte.

Personalet har ansvar for barna fra det tidspunkt foreldrene har levert barna og frem til de blir hentet.

Barnehagen skal hvert år innhente fullmakter fra foreldrene vedrørende; barn i transportmidler, bilder, video, media og observasjon / kartlegging av barn.

Barnehagen har ikke ansvar for medbragte eiendeler og klær som blir borte eller ødelagt.

§ 11     Dugnad

For å sikre at bygning, inventar, leker og utearealer holdes ved like og at barnehagen fremstår så presentabel som mulig, pålegges alle foreldre, eventuelt de som disponerer en plass, å møte opp når det innkalles til dugnadsarbeid. Hver familieenhet skal delta på minst 2 dugnader hvert barnehageår (august – august).

Uteblivelse fra dugnad vil føre til at vedkommende blir avkrevd et dugnadsgebyr fastsatt av styret. (p.t 1000kr)

§ 12 Leke- og oppholdsareal

Barnehagens norm for arealutnytting er 4 m² leke- og oppholdsareal pr. barn over 3 år, og 5,5 m² for barn under 3 år. Bamsebu barnehage har et godkjent inneareal på 357 m² noe som tilsvarer 5,9 m² pr. barn. Godkjent uteareal er på 3995 m².

§ 13 Åpningstid og ferie

Barnehagen er minimum åpen fra kl. 07.30 til kl. 16.30 mandag til fredag alle ordinære virkedager gjennom hele året. Unntaket er fellesferien. I uke 28 – 30 har barnehagen åpningstid 07.30 – 16.00.

Ved force majeure hendelser (særlige omstendigheter som ikke er under menneskelig kontroll, inkludert pandemier), kan åpningstider avvike fra vedtektsfestede åpningstider.

Barnehagen er stengt julaften (24. desember) og nyttårsaften (31. desember). Barnehagen stenger kl 12.00 onsdag før skjærtorsdag. For det tilfelle at de fastsatte åpningstider ikke overholdes, skal foreldre betale overtidsbetaling etter satser fastsatt av styret. Personalet registrerer når åpningstider ikke overholdes, og foreldre blir fakturert etter tredje forseelse. Satsene gjelder pr. påbegynt halvtime, og beløpets størrelse skal gjenspeile ordinær overtidsbetaling for de ansatte.

Barnehagen har planleggingsdager i henhold til den enhver tid gjeldende hovedavtale. Barnehagen er stengt på helligdager.

Barnehageåret starter 15. august. Alle barn i barnehagen skal ha minst 4 uker ferie i løpet av barnehageåret, hvorav 3 uker skal være mellom 15.06 og 15.08.

§ 14 HMS

Ref. barnehageloven § 9: «Barnehageeier skal ha internkontroll for å sikre at kravene i denne loven med forskrifter følges. Internkontrollen skal være systematisk og tilpasset barnehagens størrelse, egenart, aktiviteter og risikoforhold.»

Barnehagen foretar internkontroll etter gjeldende regler og forskrifter. Barnehagen bruker HMS systemet PBL Mentor.

§ 15 Foreldreråd

Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.

1. Foreldrerådet består av foreldrene / foresatte til alle barna i barnehagen.
2. Foreldrerådet velger 2 foreldrerepresentanter til samarbeidsutvalget, disse velges for 2 år av gangen. Valget foregår i forbindelse med foreldreråd / foreldremøte om høsten.
3. Foreldre skal bli forelagt og har rett til å uttale seg i saker av viktighet for foreldrenes forhold til barnehagen. Det er kun foreldrerådet som kan samtykke i foreldrebetaling ut over makspris.
4. Barnehagens daglige leder har ansvar for å innkalle til det første foreldrerådet i barnehageåret.
5. Ved avstemming i foreldrerådet gis det en stemme for hvert barn, og alminnelig flertallsvedtak gjelder.

Det føres egen protokoll fra saker som er fremmet i foreldrerådet. Denne skal inneholde de uttalelser / vedtak som foreldrerådet har fattet.

§ 16 SU

Samarbeidsutvalget skal være et rådgivende, kontaktskapende og samordnende organ. Utvalget skal særlig være med på å drøfte barnehagens generelle grunnlag og arbeide for å fremme kontakt mellom barnehagen og lokalsamfunnet.

1. Samarbeidsutvalget skal forelegges saker og har rett til å uttale seg i saker som er av viktighet for barnehagens innhold, virksomhet og forholdet til foreldrene. SU har også ansvar for sosiale arrangement som høst- og sommerfest og lignende.
2. Saker som gjelder ansettelser, opptak av barn skal *ikke* behandles av samarbeidsutvalget.
3. Samarbeidsutvalget skal ha minimum 4 medlemmer, med 2 representanter fra foreldre og 2 fra ansatte. Foreldre og ansatte skal delta med like mange representanter. Daglig leder har møte- og forslagsrett.
4. Foreldrene avgjør selv om barnehagen skal delta med eierrepresentanter i utvalget og eventuelt hvem. Eier kan ikke stille med flere representanter enn foreldrene / de ansatte har.
5. Samarbeidsutvalget konstituerer seg selv, og velger selv sin leder. Som samarbeidsutvalgets vedtak gjelder det som flertallet av de møtende har stemt for. Ved stemmelikhet gjelder det som lederen har stemt for. Er lederen ikke til stede, gjelder det som møtelederen har stemt for.
6. Møter i samarbeidsutvalget holdes etter en plan fastsatt av samarbeidsutvalget, og for øvrig når samarbeidsutvalgets leder finner det nødvendig.

Det føres egen protokoll for samarbeidsutvalget, som skal inneholde de vedtak som samarbeidsutvalget har fattet. Tid og sted for møtene skal gå frem av protokollen, likeså stemmefordeling og uenighet som kreves protokollført. Protokollen er tilgjengelig kun for samarbeidsutvalgets medlemmer, styret, daglig leder og de personer samarbeidsutvalget gir tilgang.

§ 17 Krav om helseerklæring

Ref. Barnehageloven § 50 skal det, før barnet begynner i barnehage, legges frem erklæring om barnets helse. Dersom barnet har møtt til de ordinære undersøkelser på helsestasjon, kan slik erklæring gis av barnets foresatte.